– – – – – – – – – – – – – rat der stat Reuale – – – eliken groten mit – – – – dessen openen breue, dat vor vns gekomen is Kerstyne, Bernd Domers dochter, vnde heuet – – – vns openbar bekent, dat se rechtliken vnd redeliken vorcoft heuet alle dat lantgud, dat se heuet in deme kerspela to Kvmmea in Vinlande belegen mit alle siner to behoringe Hans Schutkenberge, vnseme borgere, wiser dusses brewe, vmme ene summe geldes alse se des vnder er beyden wol ens syn, dar he se wol ane vor noget heuet alse wij des berichtet sin, vnd heuet eme dat vorscreuen gut vor vns ghensliken vnd vullenkomenliken beradens modes vpgedregen vnd vorlaten; war vmme bydde wy alle de gene, de dusse jegenwerdige breffwiser to kumpt, mit gantzeme vlyte begerede dat se eme vmme Godes willen vnd vmme vnses bede willen in dussen zaken vnd in synen rechtuerdigen mogeliken zaken gunsstich vorderlik vnd behulplik willen syn, dat eme wederuare vnd werde des he recht to heuet, dat wij gerne vordennen willen war wij mogen. To groterer getuchnisse der warheit dusser vorscreuen zake so hebbe wij vnser stat secret to rugge an dessen breff gedrucket. Gescreuen jnt jar vnses Heren xiiij(c) vnde xj jar, an des hilgen crwces auende exaltacionis.